**Народна прича**

**Свети Сава и сељак без среће**

Био неки сељак који, иако богат, није имао среће. Он зато дође у свет да је потражи. На путу сретне једног старца седе браде до појаса, па га упита: „Знаш ли, старино моја, да ми кажеш где је моја срећа?“ „У раду“, одговори старац. Сељак се не задовољи одговором већ пође даље. Сретне и другог седобрадог старца кога упита исто, а овај му одговори: „У реду“. Мало касније наиђе и на трећег старца од ког сазна да му је срећа „у поштењу“. Одмахне сељак главом, намршти се и пође даље. Није много одмакао, а пут га наведе на четвртог старца, чији одговор беше: „У добром здрављу“. Пошто ни овог пута није био задовољан, сељак продужи и мало даље срете и петог старца који му рече да је срећа „у мирном, лепом и задовољном животу“.

Сељак је, у ствари, очекивао да му старци покажу место на коме се налази његова срећа, а не да га саветују. Зато одлучи да настави са трагањем. Путујући даље сретне опет једног старца кога упита где је срећа, а он му одговори: „У умерености и чистоћи“. Ни овим одговором није био задовољан па пође даље. Најзад срете једног калуђера светитељског лика (то је био Свети Сава), па и њега упита: „Часни оче, ја сам човек без среће и зато пођох у свет да је потражим. Молим те да ми кажеш где је могу наћи.”

„Наћи ћеш је у себи самом“, одговори му Свети Сава. „Ако си паметан, ти ћеш слушати савете, опомене и поуке паметних и искусних људи, а ако си без памети, нећеш никога слушати и бићеш без среће.” Чувши одговор од калуђера коме је поверовао, сељак одлучи да не путује даље, већ послуша савете које је добио. Дошавши кући, живео је поштено, мирно и умерено, вредно радио, пазио на ред и чистоћу и чувао здравље. После тога све му крену на боље. Деца су му била весела, стока напредна, имање радно, а он задовољан и срећан.

**1.** Коме је поверовао сељак који је тражио срећу?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2.** Где ће човек наћи срећу?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3.** Шта неко треба да ради да би био срећан? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4.** Шта је за тебе срећа? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Предања о Светом Сави**

Предања говоре о легендарним или историјским личностима, о митским бићима или о томе како су животиње, биљке и места добили назив.

**Свети Сава греје земљу**

Око Савиндана дан постаје дужи, сунце топлије греје и земља се загрева зато што је Свети Сава ставио ражањ у земљу.

**Зашто је јела зелена?**

Свети Сава, након дугог путовања по свету ослаби и остари. Дошавши један пут у планину седне под једну јелку да се одмори. У тај мах позове га Бог себи. Он се са тога места вазнесе на небо и благослови јелку. Од тада остане јелка благословена, а да се то зна, зелена и лети и зими.

**Савина пећина**

Код Милешеве се налази тешко приступачна Савина пећина. Ту је и један извор чудотворне воде. Пред пећином је у камену остала Савина столица.

**Савин лакат**

Кад је свети Сава пошао из Милешеве дође до једне велике стене између Пријепоља и Пљеваља, па застаде ту да се одмори и налакти се на стену. Кад је пошао даље, на оном месту где се био наслонио, остало је удубљење у коме се јасно распознајке лакат. Ту стену народ зове Савин лакат.

**1.** Која места носе име по Светом Сави: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2.** Зашто је народ приписао Светом Сави моћ да уређује свет? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_